b'\n_START_ARTICLE_\nOcean Viking\n_START_PARAGRAPH_\nOcean Viking var en boreplattform bygget ved Akers mekaniske verksted i 1967, for det amerikanske selskapet Ocean Drilling & Exploration Co (Odeco). Det var p\xc3\xa5 oppdrag fra Phillips Petroleum at Odeco tok p\xc3\xa5 seg kontrahering av plattformen h\xc3\xb8sten 1965. Plattformen oppdaget b\xc3\xa5de Codfeltet og Ekofiskfeltet._NEWLINE_Plattformen skulle leveres h\xc3\xb8sten 1966, men erfaringene med den nesten identiske boreplattformen \xc2\xabOcean Traveler\xc2\xbb f\xc3\xb8rte til at den nye plattformen m\xc3\xa5tte forsterkes. \xc2\xabOcean Traveler\xc2\xbb, som var overflyttet fra boring i Mexicogulfen, fikk store problemer med v\xc3\xa6rforholdene i Nordsj\xc3\xb8en som var langt mer v\xc3\xa6rhard enn omr\xc3\xa5dene utenfor s\xc3\xb8rkysten av USA. Byggingen av \xc2\xabOcean Viking\xc2\xbb ble derfor forsinket og ferdigstilt f\xc3\xb8rst i mars 1967. _NEWLINE_Plattformen foretok, sammen med s\xc3\xb8sterskipet \xc2\xabOcean Traveler\xc2\xbb, de f\xc3\xb8rste pr\xc3\xb8veboringer p\xc3\xa5 norsk sokkel i Nordsj\xc3\xb8en. Den 10. juni 1968 viste norske aviser bilder av \xc2\xabOcean Viking\xc2\xbb som faklet gass p\xc3\xa5 det kommende Codfeltet. Etter 38 boringer fant plattformen den f\xc3\xb8rste drivverdige petroleumsforekomsten august 1969. Her var Phillips operat\xc3\xb8r p\xc3\xa5 blokk 2/4, og funnet ble siden en del av Ekofiskfeltet. Funnet ble lagt frem for Norges oljedirektorat 23. desember samme \xc3\xa5r.'